દેશમાં ચણાદાળ, અડદદાળ અને તુવેરદાળના ભાવ છેલ્લા ૨૬ મહિનાથી સતત વધી રહ્યા છે. નરેન્દ્ર મોદી સરકારે તા. ૨૬મી મે, ૨૦૧૪એ શપથ લીધા ત્યારે ચણાદાળની મેઈન માર્કેટ દિલ્હીમાં ક્વિન્ટલનો ભાવ ૩૨૦૦થી ૩૩૦૦ રૂપિયા હતો જે અત્યારે વધીને ૧૦૭૦૦ રૂપિયા થયો છે. ૨૬ મહિનામાં ચણાદાળના ભાવ સવા ત્રણ ગણા વધ્યા છે. અડદદાળનો ભાવ તા. ૨૬મી મે, ૨૦૧૪ના રોજ મુખ્ય માર્કેટ ગુલબર્ગમાં ક્વિન્ટલનો ૮૦૦૦થી ૮૧૦૦ રૂપિયા હતો જે અત્યારે વધીને ૧૬ હજાર રૂપિયા બોલાય છે. ઓલમોસ્ટ બે ગણો વધારો થયો છે. તુવેરદાળનો ભાવ તા. ૨૬મી મે, ૨૦૧૪ના રોજ મુખ્ય માર્કેટ અકોલામાં ક્વિન્ટલના ૫૯૦૦થી ૬૨૫૦ રૂપિયા હતો જે હાલ વધીને ૧૨૪૦૦થી ૧૨૭૦૦ બોલાય છે. ઓલમોસ્ટ સવા બે ગણા ભાવ વધ્યા છે. આટલો જંગી ભાવવધારો એ પણ એકધારો ભાવવધારો થયો છે આવું શા માટે ? તેનો કાયમી ઉકેલ શોધવાને બદલે સરકાર અને વિરોધ પક્ષ રાજકારણ રમે છે અને બ્યુરોક્રસી મોંઘવારીને બહાને વેપારીઓ, આયાતકારો, પ્રોસેસરો વગેરેને લૂંટીને બેફામ ભ્રષ્ટાચાર આચરી રહી છે. કોઈને કાયમી ઉકેલ શોધવામાં રસ નથી. દાળ-કઠોળની તેજી શા માટે ? કારણ કે દેશમાં કઠોળનું ઉત્પાદન વર્ષોથી ગોકળ ગાય ગતિએ વધી રહ્યું છે અને તેની સામે દાળ-કઠોળની જરૂરિયાત રોકેટ ગતિએ વધી રહી છે. સરકારી આંકડા અનુસાર દેશમાં ચાલુ વર્ષે ૧૭૨ લાખ ટન કઠોળનું ઉત્પાદન થયું હતું તેની સામે દેશની કઠોળની કુલ વાર્ષિક જરૂરિયાત ૨૩૫ લાખ ટનની છે. આટલો મોટો ગેપ આયાતથી પૂરો કરવામાં આવી રહ્યો છે. દેશની જરૂરિયાત વધે ત્યારે આંતરરાષ્ટ્રીય બજારમાં પણ કઠોળના ભાવ વધવા લાગે છે અને તેની પર કોઈ કાબૂ મેળવી શકે નહીં. આથી દેશમાં કઠોળનું ઉત્પાદન ઘટે એટલે સ્વાભાવિક રીતે જ અહીં ભાવ વધે. આ સમસ્યાનો ઠોસ ઉપાય એ છે કે, ઘરઆંગણે કઠોળનું ઉત્પાદન વધારવું જોઈએ અથવા અછતની આગોતરા માહિતી મેળવીને આયાતના આગોતરા પગલાં લેવાવા જોઈએ. ભાવ આસમાને પહોંચે ત્યારે જો આયાતનો નિર્ણય લેવામાં આવે તો તે આયાતનો વેપાર થાય. જે તે દેશમાંથી કઠોળ રવાના થાય અને અહીં એકથી દોઢ મહિને પહોંચે ત્યાં સુધીમાં દેશની જનતા લૂંટાઈ ચૂકી હોય. આવા ઉપાયોનું પરિણામ કંઈ જ ન આવે ?